Sisustuksen trendit vaihtelevat vuodesta ja vuosikymmenestä toiseen. Yhden paljon käytetyn kalusteen väri kuitenkin on ja pysyy: wc-istuin on valkoinen, mutta miksi? Valmistaja ja sisutussuunnittelija esittävät näkemyksensä asiaan.

Miten klassisen valkoisen pöntön saa pidettyä valkoisena? Valmistaja ohjeistaa käyttämään mietoja pesuaineita.

Varsinkin hankaavia aineita on syytä välttää, sillä ne saattavat vahingoittaa kalusteen lasitetta.

Myös muoviset painonapit kärsivät voimakkaista pesuaineista.

Mistä on kyse? Pohjoismaiden johtava wc-istuinvalmistaja Ido tekee vain valkoisia tuotteita.

Valkoinen pönttö näyttää puhtaalta ja on helppo pestä.

Sisustussuunnittelija Helena Karihtala suosii niin ikään valkoisia kalusteita.

Hän toivoisi silti myös muita värejä tuotantoon.

Idon Tammisaaren tehdas suoltaa maailmalle vuosittain 300 000 wc-istuinta. Pohjoismaiden markkinajohtajan ja Suomen ainoan saniteettiposliinivalmistajan värikartta on simppeli: tuotannossa on yksi ainoa väri ja se on valkoinen.

– Kyllä se liittyy ajatukseen puhtaudesta ja puhdistettavuudesta. Valkoinen kaluste on helppo pestä ja se näyttää aina muita värejä puhtaammalta. Meidän istuimet ovat valkoisia ja sen värin myös ihmiset kantta myöten yleisimmin valitsevat, Idon tehtaanjohtaja Matts Lundström toteaa.

Vaikka retro on sisutuksessa ollut viime vuosina monin tavoin "in", ei tehtaalla ole minkäänlaisia suunnitelmia 70-luvun tyyliseen väri-iloitteluun palaamisesta.

– Silloinhan oli vaikka mitä värejä ja taisi vielä 90-luvullakin olla jotain pastellinsävyisiä tuotteita markkinoilla, mutta ei enää. Joillakin valmistajilla on kyllä mustia istuimia, mutta meidän väri on ehdottomasti valkoinen, Idon tuotantopäällikkö Leif Öhman korostaa.

Sisustussuunnittelija kaipaa lisää värejä

Yrittäjä ja sisustussuunnittelija Helena Karihtala toivottaisi tervetulleeksi myös muun väriset wc-istuimet.

– Jos posliineissa olisi enemmän värejä tarjolla, se mahdollistaisi rohkeamman värien käytön wc-tiloissa muutenkin. Toisaalta en tiedä, että minkä verran niille olisi kysyntää, Karihtala puntaroi.

Sisustussuunnittelijallekin valkoinen on vessojen ykkösväri. Valkoinen pönttö on edukseen varsinkin tumman sisustuksen keskellä.

– Valkoinen on kyllä siinä mielessä hyvä väri, että se kuvastaa hygieenisyyttä ja puhtautta. Kansiahan on kuitenkin joka lähtöön ja niillä voi sitä ilmettä muuttaa, jos haluaa.

Vessan valtaistuin valmistuu kolmessa vuorokaudessa

Wc-istuimen valmistaminen kestää useita päiviä. Pöntön pääraaka-aineet ovat kaoliini, savi, pegmatiitti ja kvartsi. Näistä ja vedestä sekoitettu massa lämmitetään ja valetaan istuimen muotoon. Seuraavaksi vuorossa on kuivaus, joka kestää 15 tuntia.

Idon Tammisaaren tehtaalla on parisataa työntekijää ja 40 robottia. Robottien tehtäviin kuuluu muun muassa kalusteiden lasittaminen: puolen millin paksuinenlasitehuntu pöntön ylle ja uuniin.

Yle

Kalusteen jäähdyttyä uunissa vietetyn vajaan vuorokauden jälkeen on edessä vielä laadunvalvonta, muoviosien asentaminen ja pakkaus. Hävikkiä tuotannossa ei juuri synny, sillä ennen polttoa syystä tai toisesta pilalle menevät osat voi käyttää uudestaan valmistusmassassa ja polton jälkeen hajonnut tai viallinen posliini hyödynnetään tiiliteollisuudessa.

Valmiin wc-istuimen painosta puolet on kotimaisia raaka-aineita.